 Obodo jupụtara nnọọ gbịm nọnụ dịka a nọrọ nizu ụka gara aga wee mee mmemme iri ji ọhụụ nke obodo Enugwu-Ukwu, dị nokpuru ọchịchị Njikọka na steeti Anambra. Ya bụ mmemme omenahọ bụ nnọọ oge iji kele Chukwu Okike maka ọrụ ọma ya dị iche iche na ya bụ obodo, ọ kachasị otu o siri debe ha ndụ ogologo oge ahọ ọrụ niile wee rukwaa noge owuwe ihe ubi, nke gosiri nnọọ na onye rụọ nanwụ o  rie na ndò.Ka ọ na-ekwu okwu na a ya bụ mmemme, eze ọdịnala Enugwu-Ukwu bụ Igwe Maazị Ralph Ekpeh kelere ndị niile siri nebe dị iche iche wee bịa ya bụ mmemme maka na ọ bụ mmadụ ka e ji aka; ma sịkwazie na o nwere nnọọ ezi olile anya na owuwe ihe ubi nke ahọ na-abịa abịa ga-aka nke ahọ a.Ọ sị na ya bụ irii ji ọhụụ ọha obodo riri ga-emezị ka  ndi echichi dị iche iche nobodo ahụ malitezie iri ji ọhụụ, nihi na dịka ọ dị nọtụtụ obodo dị iche nala Igbo gbaa gburu gburu, iri ji ọhụụ nobodo bụ ahụghị ebuli ma sị elina dike ma sorokwa nihe mbụ na mbụ a ga-emerịrị tupuu onye echichi ọbụla amalite isi ma ọ bụ iri ji ọhụụ nụlọ be ya.Ndị obodo ahụ anọrọnarii nọnwa Julaị gara aga wee mee otu nime mmemme pụrụ iche e jiri mara ha, bụ Ịkpọ Ji, nke bụ omenala ha ga-emechaa tupuu a malite ire ji nahịa obodo ahụ bụ Nkwọ Enugwu-Ukwu, ma bụrụkwa nke dọtara ọtụtụ ụmụafọ obodo ahụ sitere nebe dị iche iche nala Naịjiria nakwa mba ofesi.Igwe Ralp kpekwazịrị ekpere maka udo na ọganihu nke obodo ahụ, steeti Anambta  nakwa ala Naịjiria nizugbe.Ọtụtụ ndị ukwu ndị ọzọ bịara mmemme ahụ gụnyere onye na-nọchite anya ọgbọ nta nkwado Anọcha, Dunukọfịa na Njikọka nụlọ ọgbakọ nnọchi anya etiti, bụ Dọkịnta Dozie Nwankwọ, onye isi na ọga kpata kpata nke ụlọ mgbasa ozi Anambra Broadcasting Service, Awka, bụ Nze Uche Nwọrah, onye isi otu pati APGA noge mbụ ma bụrụkwa onye isi otu ịchụ nta nkwado maka ịhọpụtagharị Gọvanọ Willie Obianọ nke ugboro abụọ, bụ Maazị Victor Umeh, na ọtụtụ ndị ọzọ. 